وارلیغیمیز
خولاصه:
وارلیق، بوگونکو وارلیغیمیزین تمل داشین قویدو !
بیلیم یوردو چاغلاریندان بیر دوستوم ایله بیرگه جیددی اولاراق ایراندا تورک میللتینین مسئله لریایله تانیش اولدوم، باشقا هئچ کیمسهایله ایلگیمیز اولمادیغینا و دوغروسو عاییلهمیزده بیرآز دوشونجه یوخسوللوغو اولدوغونا گؤره تام اولاراق اؤزوموز اؤز قیچیمیزین اوستونده دایانماق زوروندایدیق. بو اوزدن اینتئرنت بیزیم أن گوجلو اؤیرتمنیمیز اولموشدور. آزدان چوخدان بیزی اوخوماغا و آرتیق بیلگی قازانماقا چالیشدیریردیر. چالیشیب اوخویوب بیلدیکجه نهقدر گوجسوز، بیلگیسیز، دَیاز اولدوغوموزو دریندن دویوردوق. بیلیم یوردونون ایکینجی ایلی انجمنایسلامی سئچگیلرینده بیر ائتیلاف اولاراق یوخاری ساییلان " انجمن ایسلامی "-نی تحویل آلدیق. بیز او درنهیه گیردیغیمیزدن بری بوتون درنهیین آدینا چالیشمالار، یازیلار، درگیلری، بولتن و... ده آذربایجان و کیملیک دیلهییجیلیگی گؤزه چارپیردیر. یادیمدا "نیکوزیا،(قوزئی قیبریس)"-دان توت اوکراینین کیریم تورکلرینه قدر یازی یازیب پایلاشاردیق، بوتون ایمکانلاریمیزین یئتدیغینه قدر. بئله دئیه بیلهرم ماراغا بیلیم یوردونوندا ایلک اؤیرنجی لر بیزیدیک میللی مسئلهلر و تورک روحونو بیلیم یوردوندا دیریلتمهیه چالیشدیق. دئیه بیلهرم بو یولدا بیر چوخ زحمت و مشققتلره، مشروط اولماقلارا قاتلاشاراق، درسدن، یاشامدان ، و بیر چوخ دیلخوشلوغوموزدان قالسایدیق دا بیله ائلیه بیلدیک ماراغا بیلیم یوردوندا "ماراغا بیلیم یوردونون آذربایجان تانیتیم اوجاغی "-نین تمل داشینی قویاق و بیر موستقیل، موجویزلی و یئری گؤرونن دَرنهیین آچیلماسینا ندهن اولاق.
یادیمدا او ایللرده دوستوملا بیرگه هر هفتهنین سونوندا شَهَرایچینده اینجه یولدا (پیاده رودا) بیر کؤهنه کیتاب ساتانینین یانینا گئدیب اوجوزونا، گؤیلوموزدن کئچن کیتابلاری سرگیلهدیگی کیتابلارین ایچهریسیندن سئچیب، اوخوماغیمیز اوچون آلاردیق.
أن ائتکیلهییجی و گوجلو، همده تورکجه کیتاب، کی او ایللرده یادیمدا او کؤهنه کیتابچیدان آلیب اوخوموشدوم رحمتلیک تبریزلی علینین "دیل و ادبیات" کیتابیایدی. هلهده چوخ گوجلو و دولو دوشونجهلی بیرکیتابدیر منه. باشقا تعریفده دئسهم مانیفست اولاراق کیمی بیر کیتاب ایدی منیم اوچون.
واریق درگیسین ده اوردان تانیدیم. یادیمدا بیر دفعه دوستوملا بیرگه وارلیق درگیسینین 12دنه سایین کؤهنه کیتابلارین ایچیندن تاپیب آلدیق. وارلیغین قات قاریشیق شومارهلری ایدی.68-78 ایللرینه عایید دریگیلر. اوندا ایلک اولاراق وارلیغینان تانیش اولدوم. آللاه عؤمور وئرسین سایین پروفسور دوکتور جاواد هئیت، رحمتلیک دوکتورحمید نوطقی،اوستاد فرزانه و ...کیمی اوستادلاریلان وارلیغین گوجو ایله تانیش اولدوم و بو تانیش اولدوغوما نهقدر غرور دویوردوم. دوغورسو بئلنچی گوجلو چالیشمالاری هئچ سانمازدیم آنجاق بو آلچاق کؤنوللو، دولو دوشونجهلی اینسانلار یورولمادان،کیمسهدن شیکایت ائتمهدن ،اؤز مالی ایمکانلاریندان اسیرگهمهدن یازیب یارالدیردیرلار بو منه داها غرور وئریجی ایدی.
ایکی اووچ آی اؤنجه اوستاد هئیت-ین حاضیرلادیغی وارلیغین ضمیمهسی " یئنی دیلچیلیک " گلیب الیمه چاتدی؛ دوغروداندا بو کیشی عؤمرو بؤیو نه خیدمتلر کی ائتمهییب بیزیم دیلیمیزه، قوجا و خسته ایکن گئنه چالیشمالاری دیهر باخیمیندان هلهده بیرینجی سیرادا یئر آلیر منجه.
بوتون بو چالیشمالاری، عؤمرونو بو یولدا وقف ائتمهلری، پروفسور هئیتی او یئره چاتدیردی کی بوتون آذربایجان عئشقینه اورهکلری چیرپینانلار جاواد هئیتی اؤزلرینه بیر معنوی آتا و ال چاتماز زیروهلرده اولان بیر اؤیرتمن بیلدیرلرو فخریلن ده بونو دئمهییندن چکینمهدیلر منده اونلارین ایچینده. آنجاق بوگونلر آذربایجان تورکلرینین معنوی آتاسینین ساغلیق دورومو ائلهده سن دئیهن یاخشی دئییل دئمک اوستاد یاشام موجادیلهسی ائدیر.سون وئریلن بیلگیلره گؤره اوستادین دوروما یاخشیلاشیب آنجاق داها یاخشی اولوب ساغالمالارینی دیلهییب ائلیمیزین باشی اوسته کؤلگهلرینین اولماسینی تام کؤنولدن دیلهییریک.
اوستادین داها ساغالماسینا دوعا ائدیب سیزی ده دوعا ائتمهیه چاغیریرام.
(حامید مورسلی 25 تیر 93)
-
- ۹۳/۰۴/۲۵
azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab kas_Arab unk unk